Hardt ut mot «hønefar» Pollestad: – En fallitterklæring 
Høyre og Frp mener det er på tide å klekke ut en ny politisk egg-plan.  – Det er fallitterklæring for Senterpartiets landbrukspolitikk, at folk mangler noe når de styrer, sier Frp-leder Sylvi Listhaug til VG. Vi går en mager egg-påske i møte.  Landbruksminister Geir Pollestad har nok en gang kalt inn Nortura, som skal sikre egg til folket, inn på teppet. – Jeg har fått forsikringer om at de ikke går tomme for egg, sa Pollestad til VG etter forrige møte – som også er minister for alle landets fjærkre og dermed hele Norges hønefar.  Likevel varsler dagligvarekjedene Coop, REMA 1000 og KIWI nå eggmanko og frykter tomme hyller i høytiden.  Røpevarsel!  Frps Bengt Rune Strifeldt kaller det hele et «påskemysterium», men hevder allerede nå å kunne komme med løsningen:  – Her er det statsråd Pollestad som er skurken. Han hegner om en modell som har gått ut på dato, sier Strifeldt. Møter med Nortura, har de to Frp-toppene liten tro på.  – Han peker nese til forbrukerne når han kaller Nortura inn til møte. Det vil ikke gi forbrukerne egg, sier Strifeldt.  – Det virker som det er kaffedrikking og koseprat, sier Listhaug.  Nortura vant Nortura har vært i hardt vær  etter å ha blitt saksøkt for eggmangel.  Tirsdag er det imidlertid klart at Nortura vant egg-saken mot Den Stolte Hane som dermed må betale 400.000 kroner til Nortura, skriver avisen Nationen.  Striden har stått om hvorvidt Nortura kan levere egg til sin egen industriproduksjon, heller enn å sikre fulle hyller i butikkene.  Hvis Frp fikk styre egg-politikken, hadde de kastet hele ordningen med å regulere markedet, sier Listhaug. – I butikkene bugner det over av sjokoladeegg. Det er basert på et marked som fungerer – med tilbud og etterspørsel, men innenfor landbruket har vi en planøkonomisk modell som gir tomme hyller på den tiden av året der folk har mest lyst på egg, sier hun.  Pollestad: Modellen består Landbruksminister Geir Pollestad sier til VG at forbrukerne skal prioriteres når det er knapphet på egg.  – Jeg er opptatt av at det skal være nok norske egg i butikken til påske. Jeg har flere ganger tatt dette opp med Nortura. Behovet for å sikre egg til butikkene vil også være budskapet mitt til Nortura i morgen, sier han til VG. – Det er viktig å huske på at situasjonen med lite egg kommer som en konsekvens av økt etterspørsel etter norske egg som følge av sykdomsutbrudd. For meg er det et godt argument for å ha eggproduksjonen spredt på mange gårder i hele landet. Pollestad rokker ikke ved den norske landbruksmodellen.  – Den sørger for at vi har et landbruk over hele landet og at vi er selvforsynt med blant annet egg, melk og har høy selvforsyning av kjøtt, sier Pollestad og fortsetter:  – Jeg er ikke overrasket over at Høyre og Frp prøver å bruke denne anledningen til å svekke den norske landbruksmodellen. Vil foreslå endringer Heller ikke Høyres Lene Westgaard-Halle er imponert over landbruksministeren.  – Han må ta i bruk alle virkemidler for å sikre nok egg i påsken. Senterpartiet og Pollestad er helt passive. De sitter bare og ser på, sier hun.  Også hun mener det er på tide å organisere det norske landbruket annerledes. – Det blir veldig bukken som passer havresekken, eller hanen som passer hønegården, sier hun om Nortura.  Hun vil gå bort fra at aktører som Tine, Felleskjøpet og Nortura er markedsregulerende samtidig som de er kommersielle aktører i det samme markedet.  – Vi kommer for eksempel til å foreslå å ha en uavhengig markedsregulator, sier Westgaard-Halle. 
Tomme egghyller i butikker før påske får Høyre og Frp til å kritisere Senterpartiets landbrukspolitikk Landbruksminister Geir Pollestad har kalt inn Nortura til møte onsdag for å sikre egg til forbrukerne Frp og Høyre ønsker å endre landbruksmodellen og organisere norsk landbruk annerledes Nortura vant egg-sak mot Den Stolte Hane og skal få 400.000 kroner i erstatning